Äärijärjestö Isisiin liittynyt 25-vuotias Hoda Muthana haluaisi palata poikansa kanssa Yhdysvaltoihin, käydä koulua ja omistaa auton.

Muun muassa CNN on käsitellyt Hoda Muthanan tapausta uutisissaan. IL-TV

Äärijärjestö Isisin ”kalifaatti” on luhistunut ja terroristijohtaja Abu Bakr al-Baghdadi on kuollut. Syyriassa ja Irakissa on kuitenkin paljon piileskeleviä taistelijoita ja heidän vaimonsa ja lapsensa on koottu pakolaisleireille. Nyt valtiot pohtivat, mitä tehdä heille, jotka haluavat palata.

Yksi heistä on jemeniläistaustainen Yhdysvalloissa syntynyt Hoda Muthana, 25. Hän tuli tunnetuksi, kun kehotti jihadisteja Yhdysvaltain maaperällä kaahaamaan väkijoukkoon. Muthana yllytti ”vuodattamaan kaiken veren” amerikkalaisilta. Hän myös juhli muun muassa Ranskan veristä terrori-iskua satiirilehti Charlie Hebdon toimitukseen vuonna 2015.

Nyt Muthana on antanut NBC Newsille haastattelun syyrialaiselta al-Rojin pakolaisleiriltä, jossa hän kertoo haluavansa palata Yhdysvaltoihin. Hän kertoo lehdelle katuvansa kaikkea. Muthana muun muassa poltti Yhdysvaltain passinsa.

– Kaikki jotka uskovat Jumalaan uskovat, että kaikki ansaitsevat toisen mahdollisuuden. Riippumatta siitä, kuinka pahoja heidän syntinsä ovat olleet, hän sanoo NBC:lle.

Artikkeli jatkuu kuvan jälkeen.

Hoda Muthana kertoo katuvansa lähtöään äärijärjestö Isisiin ja haluaa palata Yhdysvaltoihin. CNN/Reuters/perhekuvat

Muthana lähti Alabamasta Lähi-itään liittyäkseen Isisiin vuonna 2014. Hän nai kaikkiaan kolme Isis-taistelijaa, mutta miehet kuolivat taistelussa. Hänellä on kaksivuotias Adam-poika.

Muthana siirrettiin pois suurelta al-Holin leiriltä, sillä hän pelkää radikalisoituneiden naisten kostoa. Muthana väittää hylänneensä terroristi-ideologian. Hän kommentoi asiaa muun muassa CNN:n haastattelussa helmikuussa.

– En tiedä. Luulin, että toimin oikein Jumalan kunniaksi. Ja kun tulin tänne ja näin kaiken omin silmin, tajusin, että olen tehnyt ison virheen. Tiedän, että olen tuhonnut tulevaisuuteni ja poikani tulevaisuuden ja kadun sitä syvästi, hän kommentoi CNN:lle.

Trump otti kantaa

Paluu Yhdysvaltoihin voi kuitenkin osoittautua aika vaikeaksi.

Yhdysvaltain presidentti Donald Trump ja hänen hallintonsa eivät ole erityisen innoissaan ottamassa Muthanaa takaisin. Trump on tviitannut ohjeistaneensa ulkoministeri Mike Pompeoa olemaan päästämättä Muthanaa takaisin maahan. Trumpin mukaan Pompeo oli samaa mieltä.

Pompeo on kommentoinut NBC:lle aiemmin, että oikeastaan Muthana ei ole edes Yhdysvaltain kansalainen, vaan terroristi. Muthana on jemeniläisdiplomaatin tytär. Perhe sai jäädä Yhdysvaltoihin Jemenissä riehuvan sisällissodan vuoksi, vaikka Muthanan isän pesti loppui jo vuonna 1994.

Jos tviitti ei näy, voit katsoa sen tästä linkistä.

Oikeus kansalaisuuteen ei koske diplomaattien lapsia, vaikka he syntyisivätkin Yhdysvaltain maaperällä. Muthanan isä Ahmed Muthana käy nyt oikeustaistelua Yhdysvaltain hallintoa vastaan. Miehen mukaan hänen diplomaatin tehtävänsä olivat päättyneet ennen tyttären syntymää.

Muthana harmittelee NBC:n haastattelussa, että hänellä ei ole varaa ostaa edes pullovettä. Säiliövedestä taas tulee vatsakipuja. Hänen mukaansa öljykenttien höyryt aiheuttavat kaksikolle päänsärkyä. Muthana sanoo olevansa valmis myös oikeuslaitoksen eteen, jos saa palata.

– Haluan, että poikani on lähellä perhettäni. Haluan käydä koulua. Haluan työn ja omistaa auton, hän sanoo haastattelussa.

Äärijärjestö Isisin johtaja Abu Bakr al-Baghdadi tapettiin syksyllä Yhdysvaltain erikoisjoukkojen operaatiossa. Isisin ”kalifaatti” oli luhistunut jo aiemmin. EPA/AOP

Lähteet: NBC News, CNN